Copterline peatas lennud Tallinna-Helsingi liinil Korralise hoolduse kestvus on kuni poolteist kuud. Tegemist on rutiinse tehnohooldusega, mille peavad aeg-ajalt läbima kõik reisijateveoks kasutatavad lennumasinad, teatas ettevõte."Oleme sunnitud liinilennud ajutiselt katkestama, kuna meil ei ole teist kopterit, millega ühe kopteri hoolduse ajal reisijate teenindamist jätkata," selgitas Copterline Estonia OÜ juhatuse liige Johan Pender."Nagu oleme varem teatanud, on käimas uue kopteri hange. Siiani ei ole kahjuks veel teada uue kopteri tarneaeg, millega tagaksime liini katkematu teenindamise," lausus Copterline OY tegevjuht Kari Ljungberg. "Kopteri hange on alati erakorraline sündmus, mida ei saa võrrelda näiteks auto hankega. See protsess on väga aeganõudev," selgitas Ljungberg."Taastame liinilennud esimesel võimalusel," sõnas Ljungberg. "Meie klientide usaldus meie vastu on taastunud ning reisijate arv näitab kindlat kasvutendentsi."
Copterline peatas lennud Tallinna-Helsingi liinil